  Виталий Пронин Туэ 2-тӥ-6-тӥ пӧсьтолэзе Уваын ортчозы 22-тӥ Гурт шудонъёс. Таӵе ӵошатсконъёс посёлокын кыкетӥзэ радъясько ини. Ува ёрос администрациысь спортъя но мугорез кыдатон культурая отделэн кивалтӥсь Иван Эшмаков верамъя, Гурт шудонъёслы дасяськон зол мынэ.- Быдэсак выльмозы стадион, футболэн шудон бусы, луозы югдытӥськись бызьылон сюресъёс, кылдоз шальыен (городкиен) шудон площадка, выль спортзал. Ӵапак та вакытэ вошто стадион котырысь кенерез. Ӵошатсконъёсты чакламын одӥг азьынгес радъяны, адямиос созэ-тазэ вожвылъяськонэз адӟыны, яратоно командазы понна висьыны мед быгатозы шуыса. Гурт спортсменъёслэн Олимпиадазы радъяськоз стадионын, школаосын, «Юность» культура юртлэн сцена вылаз. Кылсярысь, 1-тӥ школалэн спортзалаз ортчозы ӝӧк выл теннисэн шудонъёс. Культура юртын шашкиен но дартсэн шудозы, армспортъя ӵошатсконъёс луозы. Татын ик ульчаын гира ӝутъялозы. 2 номеро школаын ыбылӥськозы но воргоронъёс ӝутъяськозы. Ӟуч лапта шудонъёс гинэ палэнынгес, куас базаын, луозы. Изёзы, сиськозы спортсменъёс куинь школаосын. Ӵошатсконъёс артэ ортчылозы бере, ветлозы пыдын гинэ. 20-тӥ июньлы вань ужъёсты йылаз-пумаз вуттыны чакласьком. Гурт шудонъёсы возьмаськом 1 сюрс 450 спортсменъёсты, 120 судьяосты, соос сяна, вуозы куноос, журналистъёс. Малпаськом, ваньзэ-ӧвӧлзэ 3 сюрс мурт люкаськоз, - ивортӥз Иван Эшмаков.Галина СемёноваТуспуктӥз Владимир Беломорских Теги: Гуртшудонъёс Ува  